google/wiki40b huggingface dataset:
בנדיקטוס החמישי

ביוגרפיה

בנדיקטוס נולד ברומא והיה בנו של אחד בשם ג'ובאני, וגדל באזור שסביב תיאטרון מרקלוס. הוא שימש כקרדינל וכנוטריוס, ואף נטל חלק בתצהיר של האפיפיור יוחנן השנים עשר. בדצמבר 963 כבש אוטו הראשון, קיסר האימפריה הרומית הקדושה את רומא, כינס "סינוד" של חמישים בישופים מאיטליה וגרמניה, וערך רשימה ארוכה של האשמות פוליטיות ואישיות נגד האפיפיור יוחנן, כולל חילול הקודש, מעילה בקודש, שבועת שקר, רצח, ניאוף וגילוי עריות. הסינוד שלח שלושה מכתבים ליוחנן, בדרישה להופיע אישית כדי להתגונן מפני ההאשמות כנגדו. יוחנן הגיב בהצהרה זועמת של נידוי (Ferendai Sententia) כלפי כמרים שהשתתפו בסינוד או ששיתפו פעולה עם אוטו למנות אפיפיור חדש. בארבעה בדצמבר 963, הסינוד של המלך אוטו הדיח את יוחנן בשל ניסיון המרידה נגד אוטו ובשל התנהגות בלתי ראויה, והמועצה החליפה את יוחנן בלאו השמיני שנבחר לאפיפיור. לקראת סוף אותה שנה, מתוך שורה של הצלחות צבאיות, המלך אוטו שלח הביתה את רוב צבאו, ויצא מרומא. זו הייתה שגיאה. רבים ברומא התמרמרו כי האפיפיור החדש, לאו, היה הדיוט ובובה על חוטים של הקיסר. יוחנן חזר לרומא עם צבאו, כבש מחדש את העיר ונקם בכמרים שהדיחו אותו: יוחנן חתך את יד ימינו של הקרדינל - דיקון ג'ון והצליף בבישוף אוטגר משפייר. בפברואר 964, יוחנן כינס סינוד חדש, ובו הוא ביטל את כל ההצהרות של הסינוד הקודם, השיב את עצמו לכס האפיפיור, והכריז על לאו כפולש.
במאי 964 מת יוחנן השנים עשר, ובמקומו נבחר בנדיקטוס לאפיפיור, על ידי אצילי רומא. עד מהרה כבש אוטו הראשון את רומא, והחזיר את לאו השמיני לכס האפיפיורות, תוך שבנדיקטוס הודח מכל תפקידיו, למעט מתפקיד הקרדינל. ב-4 ביולי 965 מת בנדיקטוס בהמבורג, ונקבר בקתדרלה בעיר, ובשנת 988 הועברו עצמותיו לרומא.
תרתן

תַּרְתָּן מוזכר בתנ"ך כשליחו של סנחריב אל חזקיה המלך, יחד עם רב סריס ורבשקה, וכן ככובש אשדוד בשליחות סרגון השני מלך אשור. בנוסף המילה תרתן שימשה, לתיאור דרגה צבאית גבוהה בצבא אשור.

מלכים

בזמן מסע סנחריב בארץ ישראל, לאחר שכבש את ערי יהודה כולן חוץ מירושלים, שלח המלך חזקיה בקשת כניעה לסנחריב ומסכים לקבל כל שיטיל עליו. סנחריב מסכים לבקשתו, ומטיל עליו מס של 300 כיכרות כסף, ו-30 כיכרות זהב. לאחר שחזקיה נותן לסנחריב את בקשתו, סנחריב מחליט לכבוש את ירושלים למרות זאת. בשלב זה שולח סנחריב שלושה משריו, כדי לדבר עם יושבי ירושלים ולשכנע אותם להיכנע לסנחריב. על פי הכתוב בספר מלכים השרים שנשלחו היו, תרתן, רב-סריס ורבשקה. בספר ישעיה מופיע הסיפור כמעט כהעתק מושלם של זה שבמלכים אך בו מופיע רק רבשקה כשליחו של סנחריב. בנוסף בספר ישעיה בהמשך השיח של שליחי סנחריב לאנשי ירושלים, מופיע רק רבשקה ולא תרתן ורב-סריס. בשל סיבות אלו נכתב במדרש כי בנקודת זמן זו, אכן רק רבשקה נשלח, ותרתן ורב-סריס נשלחו בשנית על ידי סנחריב לאחר זמן, כששמע שתרהקה מלך כוש בא להילחם בו, ויצא לקדם אותו במלחמה, אך רצה שחזקיה לא יחשוב שברח או נכנע, אלא רק הלך לזמן מוגבל ויחזור להילחם בו.

ישעיה

בספר ישעיה מופיע תרתן ככובש אשדוד מטעם סרגון מלך אשור, כ-3 שנים לפני מפלת סנחריב בירושלים.
בהמשך לתיאור זה, נכתב כי באותו זמן מצווה ישעיה על ידי נבואה כי עליו ללכת ללא נעליים ובבגדים בלויים, 3 שנים. משמעות מעשה זה נאמרת לישעיה בנבואה, שכשם שהוא עצמו הלך יחף ובלוי בגדים, כך יובלו שבויי כוש ומצרים, על ידי סנחריב.
הפרשנים דנים בקשר בין עיתוי הנבואה הנזכר, לבין הנבואה עצמה. יש הסוברים כי הקשר הוא שאז החל סנחריב במסע כיבושיו, וכיבושי כוש ומצרים היו חלק ממסע זה.

החפיפה בין האזכורים

לדעה אחת כיבוש אשדוד המוזכר בספר ישעיה על ידי תרתן, היה בשנת 14 למלכות חזקיה, והתרחשות מאורע זה הייתה, כאשר הגיע סנחריב אל לכיש, וניהל משם מלחמה על ממלכת יהודה, והחריב את רוב עריה, ובמקביל שלח את תרתן להילחם באשדוד. לאחר ששלח סנחריב את רבשקה, אל חזקיה והעם היהודי אשר בירושלים, אשר אמור היה לרפות את ידם ממלחמה בו, שמע סנחריב כי תרהקה מלך כוש בא להילחם בו, ומחליט לשוב על עקבותיו כדי לקדם עת פני תרהקה במלחמה. בשלב זה מתנבא ישעיה שכשם שניצח תרתן את אשדוד, כך ינצח סנחריב את ממלכת כוש.
לדעה אחרת כיבוש אשדוד היה בשנת 11 למלכות חזקיה, ואז נאמרה נבואת ישעיה שכשם שילך 3 שנים יחף ובלוי בגדים, כך לאחר 3 שנים ילכו שבויי מצרים וכוש בלויי בגדים ויחפים.

התואר תרתן

המילה תרתן שימשה על פי חוקרים, לתיאור דרגה צבאית גבוהה בצבא אשור. על פי חלק מהם, גם רב-סריס ורבשקה המופיעים במקרא בסמיכות לתרתן, הם תארים צבאיים.
הגן הבוטני של שיקגו

הגן הבוטני של שיקגו (מכונה גם הגנים הבוטניים של שיקגו באנגלית: Chicago Botanic Garden) הוא אוסף של עשרים ושלושה גנים ושל חממות ומבני שירות בשטח של 1.56 קילומטרים רבועים בפרוור חוף צפוני של שיקגו הקרוי גלנקו (Glencoe). 
הגן שייך למנהל היערנות של מחוז קוק שבאילינוי והוא מנוהל על ידי החברה ההורטיקלית של שיקגו (Chicago Horticultural Society ). הגן מהווה אטרקציה תיירותית רבת מבקרים, בסיס ללימודי ולחקר מדעי הצמח, עיצוב נוף וגננות ומקום לקבלת טיפול פסיכולוגי בעזרת יצירה וגינון. בית הספר על שם ג'וזף רג'ינגסטיין השני ממוקם בגן ונותן קורסים בנושאים אלה. בין התלמידים יש אחוז גבוה של מורים מבתי ספר ממלכתיים ותלמידי הוראה. הגן מארח גם טיולי הוראה מבתי ספר. הגן מקדם גם יוזמות שונות לשמירת טבע.
הגן נפתח לקהל בשנת 1972. הוא מוכר על ידי עמותת המוזיאונים האמריקנית והוא חבר בעמותת הגנים הציבוריים האמריקנית (American Public Gardens Association - APGA), שממנה ומכתב העת Horticulture הוא קיבל את הפרס השנתי למצוינות בתחום עיסוקו בשנת 2006. הגן נבחר על ידי התוכנית הסביבתית של האו"ם (United Nations Environment Programme - UNEP) להיות אתר האירוח היחידי בארצות הברית של יום הסביבה לשנת 2008.
בחודשי הקיץ מופעל במקום גם מתחם של דגמי רכבות, שנוסעים בין דגמי עץ, של הבניינים והאתרים המפורסמים בארצות הברית (ראו דגם עץ של רחוב מסן פרנסיסקו, שמוצג בגן בקיץ).
הקשר

הֶקְשֵׁר, ובלועזית: קוֹנְטֶקְסְט (context), הוא טקסט הסמוך אל טקסט מסוים, לפניו או אחריו, שיש ביניהם קשר ומשמעות ישירה. ההקשר משמש בהשאלה לכל רעיון ומושג שיש בו שייכות, זיקה או יחס אל רעיון או מושג אחר, ועל פיו הוא מקבל את משמעותו העמוקה יותר.
הבנה עמוקה וחדה של טקסט מחייבת את בחינת הקשרו: הטקסט הסמוך אליו והרקע שמחמתו הוא נוצר. מלבד זאת יש לבחון גם כן את אופי השיח שבו הוא נוצר (מייצר הטקסט, נמען הטקסט, וכן את תקופת היווצרות הטקסט). ההקשר אינו מופיע במפורש בגוף הטקסט, אך הוא משתמע ממנו באופן ברור. הקשר שהוא אינו ברור, ועשוי הוא להיות נתון במחלוקת, מאבד הטקסט את התקבעותו למושג מוחלט כלשהו. טקסט המכיל מספר הקשרים שונים המערערים את המשמעות הישירה שבו, הוא הופך לנטול הקשר מובהק, ומשמעות ההקשר בו נשארת פתוחה ללא הכרעה חד משמעית. סימן ונגזר מתופעה זו היא הדקונסטרוקציה המפרקת את הטקסט ממשמעותו היציבה לכאורה.

היבטים קוגניטיביים

להקשר יש השפעה רבה על תהליכי התפיסה שלנו, משום שהוא יוצר ציפיות אשר המסייעות לזיהוי של עצמים ומאורעות בסביבה באמצעות תהליכי עיבוד מלמעלה למטה. 
משום שהזיהוי התפיסתי תלוי הן בציפיות של הנחשף אליו והן בתכונות הפיזיקליות של העצמים שהוא רואה, עלול הזיהוי להשתנות על פי הקשר. למשל, אדם שיקרא את המילים THE CAT (בתרגום מאנגלית: החתול) כפי שהן מופיעות בכיתוב שבצד, יעשה זאת מאחר שתפיסת תודעתו הושפעה מידיעתו את השפה האנגלית, שכן למעשה שתי האותיות האמצעיות בשתי המילים שוות הן בצורתן. תרגומן באופן שונה (האות הראשונה כ-H ואת השנייה כ-A) נובע מאשליה אופטית התלויה בהקשר של האותיות.
ניתן לראות דוגמה נוספת של דבר תלוי-הקשר במילים רבות (ובפרט בשפה העברית) שיש להן כפל משמעות (או שיש להן הגייה שונה, המשתנה לפי הניקוד, אך המילים כתובות בלא ניקוד), שזיהוי המשמעות הנכונה של המילה הכתובה הוא מתאפשר לרוב על פי הקשרה של המילה המופיעה לצד מילים מסוימות ובעניין מסוים. דוגמאות למילים כאלו בשפה העברית: רוח, הגה, שפה, אב; וכן שפה האנגלית: book, bank. מילים שיש ביניהן קשר אחיד למשמעויות השונות שלהן, הן מילים פוליסמיות, וכמו המילה שפה, הקיימת גם כיחיד של שפתיים, וגם במשמעות של שפה כדרך תקשורת, וגם כגדה של נהר (ראו משמעויות נוספות למילה בדף שפה (פירושונים)); ומילים שאין ביניהן קשר אחיד למשמעויות השונות שלהן, הן מילים הומונימיות, וכמו המילה אב, הקיימת גם במשמעות של חודש בלוח השנה העברי בשם אב, וגם במשמעות של הורה זכר.

בשפות שקיים בהן ניקוד, קיימות מילים שתופענה ללא ניקוד ועל ידי כך יקבלו מספר משמעויות, וזיהויה הנכון של המילה עשוי להתבצע גם בלא ניקודה, על ידי הקשרה. לדוגמה, המילה שמן יכולה להיות בעלת מספר משמעויות: שָׁמֵן = מי שהצטבר בגופו עודף של שומן, שֶׁמֶן = נוזל שומני, שַׁמָּן = מי שמקצועו הוא במכירת שמן או בייצורו, שָׁמָן = אדם המציג את עצמו כמי שמתקשר רוחות וכוחות בלתי נראים (ראו משמעויות נוספות למילה בדף שמן (פירושונים)).
סן ג'ורג'ו דיי גרקי

היסטוריה

מאז התנתקותה של רפובליקת ונציה מהאימפריה הביזנטית, לא הורשו מאמיני הנצרות היוונית האורתודוקסית לקיים תפילות לפי מנהגם בוונציה. רק בשנת 1498 הורשתה הקהילה היוונית בעיר להקים את ה"סקולה דה סן ניקולו דיי גרקי" (מעין איגוד מקצועי), ורק בשנת 1539, לאחר משא ומתן ארוך עם נציגי האפיפיור, הורשתה הקהילה להקים בעיר כנסייה. זמן קצר לאחר מתן ההיתר החלה בניית כנסיית סן ג'ורג'ו דיי גרקי, במימון מס מכס מיוחד שהוטל על כל הסחורות שיובאו אל העיר ממדינות בהן שלטה הדת הנוצרית אורתודוקסית.
עבודות הבנייה בוצעו בפיקוחו של סנטה לומבארדו, והחל משנת 1548 בפיקוחו של ז'אנאנטוניו קיונה. מגדל הפעמונים של הכנסייה נבנה בשנת 1592.
כיפת הכנסייה מעוטרת בפרסקו המתארת את "הסעודה האחרונה" מעשה ידי ג'ובאני קיפריוס שצוייר בין השנים 1589–1593.
בשנת 1619 נבנתה בכנסייה אנדרטה לגבריאלה סווירוס, מעשה ידי באלדאסארה לונגנה.
רבי זכאי דכבול

רַבִּי זַכַּאי דְּכָּבוּל הוא אמורא ארצישראלי בדור הראשון, שפעל בעיר כָּבוּל שבגליל המערבי (כיום כאבול).
בתלמוד הירושלמי נמסרה בשמו הלכה הנוגעת לתיקון טעויות בקריאת התורה בבית הכנסת, אשר רבי ירמיה ורבי זירא דנו בה אגב מקרה שאירע בבית הכנסת של סכנין.
במספר ברייתות נזכר ביקורם של יהודה והלל, בניו של רבן גמליאל ברבי, אצל רבי זכאי דכבול, וכי בני העיר כבול חלקו להם כבוד רב במזון ובשתייה, וכן העמידו לרשותם את בית המרחץ המקומי.
במדרש ויקרא רבה נזכר רבי זכאי דכבול כדרשן, אשר דרש את הפסוק מספר קהלת "לִשְׂחוֹק אָמַרְתִּי מְהוֹלָל" על מאורע שהתרחש בעירו, בו במהלך סעודת נישואי בנו של אחד מגדולי כבול, מת הבן מנחש שהכישו בשעה שהלך להביא חבית יין לסועדים.
על שמו של האמורא קרויה כיום "מערת זכאי" הסמוכה לכאבול.
לילי הבר

לילי הבר (נולדה ב-11 בספטמבר 1947) היא פעילה חברתית ישראלית. משמשת כיו"ר התאחדות יוצאי פולין בישראל.

ביוגרפיה

הבר נולדה בקרקוב בפולין, בתם של יעקב לזר ויונה לבית בורנשטיין. הוריה אשר שבו מהמחנות (אביה היה ב"רשימת שינדלר" ואמה הייתה בגטו קרקוב, מחנה הריכוז פלשוב, אושוויץ-בירקנאו, צעדת המוות, מחנה הריכוז רבנסבריק ושוחררה לבסוף במחנה נוישטט גלווה) נפגשו בקרקוב והחליטו להקים משפחה ולעלות לישראל. בינואר 1950 הגיעה המשפחה למעברת "מחנה ישראל" ומשם למעברת מחנה שמעון שבאבו כביר. לאחר שנתיים בנתה המשפחה את ביתה בשכונת "מפדה אזרחי" שבחולון.
לאחר סיום לימודיה בתיכון "אילון" בחולון ושרות במודיעין שדה בצה"ל עברה הבר לירושלים, ללימודים. שם הקימה את משפחתה עם יהודה הבר ושם נולדו שלושת ילדיהם. לאחר עבודה בתחום הפרסום ויחסי ציבור, ובתחום מערכות מידע, החלה בפעילות התנדבות להנצחת מורשת יהודי פולין ולטובתם של ניצולי השואה.
כיום, משמשת כיו"ר התאחדות יוצאי פולין בישראל, יו"ר ארגון יוצאי קרקוב בישראל, יו"ר עמותת "עופות החול", חברת ועד המנהל של מרכז הארגונים של ניצולי השואה בישראל, מזכירת עמותת בריאות הנפש ישראל-פולין, חברה בחבר הנאמנים של המרכז האוניברסיטאי באריאל וחברת ועדת התכנון של מוזיאון ע"ש שינדלר בקרקוב פולין.
ניקולא פורפורה

תולדות חייו

פורפורה נולד בנאפולי. הוא סיים את הקונסרבטוריון למוזיקה "פוברי די ג'זו כריסטו" בעיר הולדתו, שם נמצאה האופרה המקומית בשליטתו המלאה של אלסנדרו סקרלטי.
האופרה הראשונה של פורפורה, "אגריפינה", בוצעה בהצלחה בחצר הנאפוליטנית בשנת 1708. השנייה, "ברניקה", בוצעה ברומא. בקריירה ארוכה, צירף לשתי האופרות האלה עוד רבות אחרות, נעזר בתפקידו כמנצח תזמורת ומקהלה בבתי פטרונים מן האצולה, כמו מפקד כוחות הצבא בנאפולי, נסיך הסה-דרמשטאדט או השגריר הפורטוגזי ברומא, שכן חיבור אופרות כשלעצמו לא הספיק לביסוס קריירה בת-קיימא. עם זאת, פרסומו המתמשך נובע בעיקר מכשרונו, שאין דומה לו, להורות זימרה. ב"קונסרבטוריו די סאנט'אונפוריו" וב"פוברי די ג'זו כריסטו" הכשיר את פארינלי, סאלימבני ועוד זמרים צעירים שעשו להם שם בעולם בשנים 1715–1721. ב-1720 - 1721 כתב שתי סרנדות לליבריות של משורר צעיר ומחונן, פייטרו מטאסטאזיו, ראשיתו של שיתוף פעולה ממושך, אם גם קטוע מדי פעם. בשנת 1722 המריצו אותו הצלחותיו האופראיות לפרוש מהתחייבויות ההוראה שלו.
אחרי שנדחתה פנייתו אל חצר קרל השישי בווינה, בשנת 1725, השתקע פורפורה בעיקר בוונציה, שם הלחין ולימד בקביעות בבתי הספר של "לה פייאטה" ו"אינקוראבילי". בשנת 1729 הזמינה אותו חבורת מתנגדי הנדל ללונדון, להקים להקת אופרה שתתחרה בזו של הנדל. הניסיון נכשל ובעונת 1733-34 לא הצליחה אפילו נוכחות תלמידו, פארינלי הגדול, להציל את הלהקה הדרמטית ב"לינקולן'ס אין פילדס","האופרה של האצולה" מפשיטת רגל.
פרק זמן כמנצח תזמורת החצר של הנסיך הבוחר של סקסוניה, בדרזדן, החל בשנת 1748, הסתיים ביחסים עכורים עם יריבו מוונציה ורומא, מלחין האופרות עתיר ההצלחה, יוהאן אדולף האסה ואשתו, הפרימדונה פאוסטינה. המחלוקת הסתיימה בהסתלקותו של פורפורה ב-1752 מדרזדן ומעברו לווינה, שם נתן שיעורי מוזיקה ליוזף היידן הצעיר, שהתגורר עם פורפורה כמלווה ומילא גם תפקידי חדרן אישי, אבל הודה בהמשך, כי למד מן המאסטרו "את היסודות האמיתיים של הקומפוזיציה". בשנת 1759 חזר פורפורה לנאפולי.
מאז ואילך הייתה הקריירה של פורפורה רצופה תקלות וביש מזל: סגנונו עתיר הקישוטים והסלסולים יצא מן האופנה, האופרה האחרונה שלו, "קאמילה", נכשלה, הקצבה שלו מדרזדן נפסקה והוא התרושש במידה כזו, שהוצאות קבורתו נתרמו מהכנסות קונצרט צדקה. פארינלי וקאפארלי, לעומת זאת, פרשו מעבודתם והתענגו על חיי מותרות ופאר, במידה רבה הודות ליסודות המצוינים שהעניק להם תלמודו של המאסטרו הוותיק.
פורפורה היה בלשן מעולה, שהרצ'יטטיבים שלו הצטיינו ברהיטותם, איש תרבות וספרות ונודע בשנינות שיחתו. מכלול יצירתו כולל קרוב לחמישים אופרות, אורטוריות, קנטטות סולו בליווי כלי מקלדת, מוטטים וסרנדות ווקאליות. רק קומץ אריות מן האופרות שלו ואי-אילו יצירות קאמריות בסדר אקראי קיימות כיום עלי גבי תקליטים.
אליעזר זנדברג

ביוגרפיה

זנדברג בעל תואר ראשון במשפטים מאוניברסיטת תל אביב. שירת בצה"ל בדרגת סגן בפרקליטות הצבאית.
כעורך דין, שימש כיועץ המשפטי של צומת ומזכ"ל צומת. ב-1992 נבחר לחבר הכנסת מטעם "צומת" וכיהן כיו"ר הסיעה. ב-1996 נבחר לסגן יו"ר ועדת הבחירות המרכזית לכנסת ה-14 והיה לחבר כנסת מטעם רשימת הליכוד-גשר-צומת וכיהן בתפקיד סגן יושב ראש הכנסת. בשנת 1998 מונה לסגן שר החינוך, התרבות והספורט. במהלך אותה כנסת פרש מסיעתו והקים את "ישראל במרכז". לאחר מכן, פרש גם ממנה והקים את הסיעה "הצעירים". לאחר מכן חבר לאברהם פורז שפרש ממרצ להקמת שינוי לקראת בחירות 1999.
היה יו"ר סיעת "שינוי" בכנסת במהלך הכנסת ה-15. כיהן כמשקיף הכנסת למועצת אירופה וכיו"ר אגודות הידידות ישראל-פינלנד וישראל-דרום אפריקה.
משנת 1996 הגיש זנדברג בהתנדבות את "שומעים חיפושיות", תוכנית רדיו של 88FM העוסקת בלהקת הביטלס וחבריה אשר שודרה מדי יום שישי בשעה 16:00 עד לסגירת רשות השידור. התוכנית שרדה את המעבר לתאגיד השידור הישראלי, ושודרה מדי שבת ב-15:00 בתחנת כאן 88. ב-30 בדצמבר 2017 נפרד זנדברג מהמאזינים אחרי 21 שנה ויותר מאלף תוכניות. התוכנית משודרת כיום בימי שישי בתחנת הרדיו 'קול רגע' ובימי שבת ב״רדיו ירושלים״.
בשנת 2003 מונה לשר המדע והטכנולוגיה וב-19 ביולי 2004, בעקבות פיטורי השר יוסף פריצקי, מונה לשר התשתיות הלאומיות, תפקיד בו כיהן עד 4 בדצמבר באותה השנה, עת פוטרו שרי "שינוי" מהממשלה עקב התנגדותם לתקציב.
בראשית 2006 פרש מ"שינוי" יחד עם ח"כ אברהם פורז, ולאחר מספר ימים התפלג ביחד עם חמי דורון והקים איתו סיעה שנקראת "הבית הלאומי", אשר התמזגה אל תוך סיעת הליכוד. בתמורה להעברת מימון המפלגות של סיעת הבית הלאומי לידי הליכוד, מוקם זנדברג במקום הסמלי 118 ברשימת הליכוד לכנסת ה-17 והובטח לו שאם המפלגה תרכיב את הממשלה לאחר הבחירות הוא יזכה בתפקיד הולם.
באוקטובר 2006 הצטרף זנדברג כשותף לקרן הון הסיכון "h2tech", המתמחה בהשקעות בפרויקטים טכנולוגיים בתחום המים.
זנדברג חזר לפעילות פוליטית בתחילת הכנסת ה-18 כאשר התבקש לבוא "לשירות לאומי", כפי שהתבטא, כחבר בצוות המשא ומתן הקואליציוני של מפלגת הליכוד לקראת הרכבת הממשלה. שמו עלה אז גם כמועמד לתפקיד מזכיר הממשלה. הוא החליט לוותר על התפקיד כשהתחוור לו כי יהיה מוגבל בניהול עסקיו העתידיים.
מאוקטובר 2010 נשא בתפקיד יו"ר קרן היסוד ב-70% משרה, ובמקביל המשיך בקידום עסקיו הפרטיים.
זנדברג מנהל אגודות ספורט בכדורגל, ידוע כאוהד קבוצת הפועל חיפה ומילא שורות תפקידים באגודת הסטודנטים וארגוני ילדים.
זנדברג נשוי ואב לשלושה.

חשדות לפלילים

בספטמבר 2017 נעצר בפרשת הצוללות, ובעקבות זאת הודיע במרץ 2018 על פרישתו מקרן היסוד.
בנובמבר 2018 הודיעה משטרת ישראל כי נתגבשה תשתית ראייתית נגד זנדברג לביצוע עבירות שוחד, מרמה והפרת אמונים בעת שכיהן כיושב ראש קרן היסוד, תוך ניצול תפקידו ומעמדו הציבורי, לצורך "פתיחת דלתות" עבור איש העסקים מיכאל גנור בהקשר לעסקאות כלי השיט – וזאת בתמורה לכספי שוחד שקיבל מגנור.
שרון חנס

שרון חנס הוא פרופסור מן המניין בפקולטה למשפטים באוניברסיטת תל אביב, וממרץ 2017, מכהן כדקאן הפקולטה. תחומי המחקר וההוראה שלו הם ממשל תאגידי, דיני ניירות ערך וניתוח כלכלי של המשפט.

ביוגרפיה

חנס הוא בוגר תואר ראשון במשפטים ובחשבונאות (שניהם בהצטיינות) מאוניברסיטת תל אביב (1997). במסגרת החוג למשפטים, זכה בתקופת לימודיו  בפרס הרקטור ונכלל במשך כל אחת משנות לימודיו ברשימת מצטייני הדקאן. היה חבר מערכת בכתב העת עיוני משפט. את התואר במשפטים השלים בממוצע המדורג במקום הראשון במחזור שלו, מתוך 416 סטודנטים. במסגרת החוג לחשבונאות נכלל גם כן ברשימת מצטייני הדקאן בכל אחת משנות לימודיו, והשלים את התואר בממוצע המדורג במקום השני במחזור שלו, מתוך 200 סטודנטים. 
הוא התמחה אצל השופט אליהו מצא בבית המשפט העליון. 
את התואר השני במשפטים עשה באוניברסיטת ניו יורק,  שם היה מלגאי של קרן האוזר (1999). עבודת הגמר עסקה בתחום דיני התאגידים. קיבל את התואר בציון הממוצע הגבוה במחזור (1999). 
את הדוקטורט במשפטים כתב באוניברסיטת הרווארד (2001), בנושא דיני תאגידים ומשפט פיננסי, שם היה מלגאי של קרן בייס.
עם שובו לישראל בשנת 2001, הצטרף לפקולטה למשפטים באוניברסיטת תל אביב. כיהן כמרצה, מרצה בכיר וכפרופסור חבר, וב-2014 מונה לכהן כפרופסור מן המניין.
הוא מלמד קורסים בתחומי המחקר העיקריים שלו, שהם דיני תאגידים ומשפט מסחרי. הוא שימש כסגן הדקאן (2009–2011), כמנהל מרכז-על צגלה למחקר משפטי בין-תחומי, כעורך הראשי של כתב העת Theoretical Inquiries in Law וכמנהל תוכנית תל אביב-ברקלי. הוא לימד קורסים כפרופסור אורח בבתי הספר למשפטים באוניברסיטת נורת'ווסטרן, באוניברסיטת קולומביה ובאוניברסיטת ג'ורג'טאון בארצות הברית.
הוא מתגורר בתל אביב עם אשתו, הדר, ושלושת ילדיו.
קסניה סוקינובה

ביוגרפיה

סוקינובה נולדה בחנטי ומנסי (יוגרה) כבת יחידה להוריה ולמדה קיברנטיקה באוניברסיטה.
ב-2007 נבחרה ל"מיס טיומן" וזכתה בתחרות הארצית של מיס רוסיה, בטקס בחירת מיס עולם שנערך ביוהנסבורג לקחה את המקום הראשון לאחר שהביסה 108 מתמודדות נוספות מרחבי העולם. במסיבת עיתונאים שנערכה לאחר מכן אמרה "אני מאוד גאה להביא את הכתר לרוסיה, אני גאה בניצחוני כמציגת רוסיה ומקדישה את הניצחון לכל המדינה ולכל אחד מאזרחיה".
לאחר הזכייה היא דגמנה באיטליה, צרפת וספרד, השתתפה בין היתר בתצוגת אופנה של ולנטינו.
היא שימשה כפנים של אירוויזיון 2009 והופיעה בסרטונים שהופיעו לפני כל שיר המציגים את המדינות המשתתפות.
ב-2009 גם השתתפה בערב התרמה לעמותת וראייטי האמריקאית. 
ב-2013 השתתפה בקמפיין של מעצב השיער היווני מיקאליס אנוסאקיס.
ב-2017 הופיעה בקליף של דימה בילאן לשיר "Derzhi".
היא שימשה כשופטת בתחרויות מיס עולם 2010, 2011 ו-2015, מר עולם 2010 ומיס רוסיה 2017.
ב-2018 שיחקה דוגמנית בקומדיית המצבים הרוסית צוות אוויר.
חלון (מחשוב)

בתחום המחשוב חלון הוא אזור חזותי תחום, פני המסך, בממשק משתמש גרפי, המיועד לאובייקט תוכנתי ותורם לסדר ולארגון השימוש בממשק המשתמש. החלון מכיל לרוב אמצעי שליטה בפונקציות ייחודיות לאובייקט בהתאם לתוכנה בה הוא קיים, המאפשרות אינטראקציה עם המשתמש וכן פתיחת חלונות נוספים מתוכו. במסגרתו של החלון מצויים אמצעי שליטה כלליים, שקיימים במרבית החלונות, כמו אמצעים לשליטה בגודל החלון.
החלון קיים כיום במערכות ממוחשבות מודרניות רבות המבוססת על ממשק משתמש גרפי. כאשר תוכנות בעלות ממשק משתמש אך חסרות חלון (כמו וירגו 4) הן נדירות ביותר.
החלונות צצו לראשונה במערכות ההפעלה של המקינטוש ואומצו על ידי מיקרוסופט. האחרונה נתנה להם את השם "חלונות" וקראה לכלל מערכת ההפעלה הגרפית שלה על שמם.
מרכז הבנייה הישראלי

מרכז הבנייה הישראלי הוקם בשנת 1969 על ידי ממשלת ישראל כחברה ממשלתית העוסקת בהפצת ידע ומידע לענף הבנייה בישראל, בכפוף למשרד הבינוי והשיכון. הבניין ברחוב חיים לבנון ברמת אביב שימש מוקד עלייה לרגל לציבור הרחב במשך שלושים שנה.
בשנת 1999 החליטה הממשלה להפריט את מרכז הבנייה הישראלי ולהעבירו לניהול ידיים פרטיות. מכללת בילדינג, בבעלות ערן רולס, רכשה את המוסד מהמדינה, וכיום משמשת קבוצת מרכז הבנייה הישראלי כזירה העסקית של עולם הבנייה, הנדל"ן, העיצוב והתשתיות.
מאז הפרטתו פעל המרכז בקמפוס בקיבוץ געש, ואולם ב-2010 הורשע בשימוש בניגוד להיתר ולתוכנית בניין עיר, ונקנס. בקיץ 2016 העתיק מרכז הבניה הישראלי את מיקומו למקום מושבו הנוכחי באצטדיון העירוני נתניה.
המתחם החדיש כולל את המיצג "הבית השקוף" מרכז מבקרים ייחודי אשר בו נחשף המבקר לטכנולוגיות ולחומרים השונים בהם נעשה שימוש כיום לבניית בית. זאת באמצעות משטחים שקופים המאפשרים לראות מה נמצא מאחורי שכבות הטיח או הגבס ולהתרשם כיצד עובדות המערכות המרכזיות בבית.
מלבד הבית השקוף, כולל מרכז המבקרים אזורי תצוגה ייחודיים ומציע שירותי ייעוץ מקצועיים לציבור הבונים.
קמפוס מכללת מרכז הבנייה הישראלי, הכולל כיתות לימוד בהן נערכים כל קורסי המכללה לקהל הפרטי והמקצועי וכן קמפוס אולטימה, בית הספר הוותיק לעיצוב של מרכז הבניה הישראלי, אף הם פועלים במתחם החדש של מרכז הבנייה הישראלי.
הר סנט פיראן

מקור השם

שמו של הרכס ניתן לו בשנת 1894 על ידי סמיואל אי. אס. אלן (Samuel E.S. Allen), והוא נקרא על שם פיראן הקדוש (סנט פיראן) - הקדוש המגן של קורנוול.

לקריאה נוספת

• Alan Kane, Scrambles in the Canadian Rockies – 3rd Edition, P 309
• Gerry Shea, The Aspiring Hiker's Guide 1: Mountain Treks in Alberta, PP 132 - 133
• Dave Birrell, 50 Roadside Panoramas in the Canadian Rockies, P 90
• Tony Daffern, Popular Day Hikes 2: Canadian Rockies
עידן התמימות

תקציר העלילה

ניולנד ארצ'ר (דניאל דיי לואיס) הוא עורך דין עשיר ממשפחה מיוחסת בניו יורק בשנת 1870. הוא עומד להכריז על אירוסין עם מיי וולנד, אף היא ממשפחה עשירה ומיוחסת. גב' וולנד (ג'רלדין צ'פלין), אמה של מיי מרוצה מכך וכן אמו של ניולנד (שאן פיליפס) אך האישור הסופי חייב להינתן מהדודה מינגוט (מרים מרגוליס) היושבת כל היום על כורסא מוקפת בכלבי מחמד ועל פי החלטתה מאושרים כל הפעולות במשפחה. היא מאשרת את הקשר בין ניולנד ומיי אך מיי רוצה לדחות את האירוסין כדי להיות בטוחה ונוסעת עם אמה לפלורידה.
בת דודתה של מיי, הרוזנת אלן אולנסקה (מישל פייפר) מגיעה לניו יורק מאירופה ומתקבלת בקרירות על ידי החברה הגבוהה שם. היא נשואה לרזן הפולני אולנסקי אך נישואיהם עלו על שרטון בגלל בגידותיו. הוא מפיץ שמועות זדוניות עליה והיא מבקשת להתגרש.
ניולנד מתבקש על ידי המשפחה לשכנע את אלן להסכים לתנאיו של הרוזן ולא להתגרש כי הגירושין יכולים להטיל כתם על יושרה של המשפחה. ניולד מרגיש משיכה חזקה לאישה העצמאית הזאת שאינה מפחדת לסטות מההתנהגות המקובלת בחברה הסגורה הזאת.
כדי לא להיסחף, נוסע ניולנד לפלורידה ומשכנע את מיי להקדים את חתונתם היא משתכנעת ובאישור של הדודה מינגוט נערכת החתונה בהשתתפות כל החברה הגבוהה למעט הרוזנת אולנסקה.
ניולנד מחליט שזה הרגע בו יתוודה לפני מיי על אהבתו לאלן ויעזוב לאירופה אך היא מפתיעה אותו בכך שהיא אומרת לו שהיא בהריון וכי הודיעה זאת לרוזנת אולנסקה שעזבה לאירופה. ניולנד מחליט בכאב להישאר עם מיי.
השנים חולפות, ניולנד בן 57, אשתו מיי מתה מדלקת ראות ויש להם שלושה ילדים. בנו הבכור טד מזמין אותו להצטרף אליו לטיול בפריז. הם מסיירים בעיר האורות וטד אומר כי קבע עם הרוזנת אולנסקה פגישה בביתה ומבקש מאביו להצטרף. ניולנד נענה בחוסר רצון אך כשהם מגיעים הוא מבקש מטד שילך לבדו והוא יצטרף מאוחר יותר. טד נכנס לבנין וניולנד מתיישב על ספסל בסמטה ומתבונן בחלון דירתה של אלן אך כעבור זמן מה הוא קם ועוזב את המקום.
נכנס אחרון יוצא ראשון

נכנס אחרון יוצא ראשון (בקיצור נאי"ר; באנגלית LIFO) הוא מונח המשמש בתחום מדעי המחשב, בתחום החשבונאות ובתחום יחסי העבודה.

מדעי המחשב

בתחום מדעי המחשב ותורת התורים, נאי"ר מתייחס לצורה שבה פריטי מידע מאוחסנים בבסיס נתונים ולצורת הטיפול בפריטי מידע אלו. פריט מידע אשר הוכנס אחרון למסד נתונים הוא הראשון שיצא ממנו. דוגמה למנגנון הפועל בצורה זו היא מחסנית (stack) של כלי נשק, בה הכדור האחרון שהוכנס למחסנית, הוא גם הכדור הראשון שנורה מכלי הנשק. מחסנית היא גם שמו של המונח המתאר מנגנון זה. 
דוגמה נוספת להמחשת דרך הפעולה של נאי"ר היא מעלית צפופה. לאחר שהמעלית מגיעה ליעדה, הראשונים לצאת ממנה הם האחרונים שנכנסו אליה קודם לכן.

חשבונאות

בתחום החשבונאות, נאי"ר היא שיטה חשבונאית לספירת המלאי ולקביעת ערכו. על פי שיטה זו, החברה רושמת בספריה את היחידות האחרונות שנרכשו כיחידות הראשונות שנמכרו.
הואיל ומחירים עולים באופן כללי עם הזמן, שיטה זו רושמת קודם את המכירות של המלאי היקר ביותר ועל ידי כך מקטינה את היטלי המס. אולם, שיטה זו מבטאת רק לעיתים נדירות את ההיבט המסחרי כיום (מקרה שבו תבואה מוספת ומוצאת מראש הערימה הוא לרוב מקרה מבודד) ולכן הוצאה מחוץ לחוק תחת עקרונות חשבונאיים מקובלים בבריטניה והוועדה לתקנים בינלאומיים בחשבונאות. ניתן להשתמש באומדן נאי"ר במסגרת עקרונות חשבונאיים מקובלים בארצות הברית ואכן ישנן חברות המשתמשות בשיטה זו כדי לחסוך בהוצאות מיסים. 
שיטת נאי"ר Lifo נוטה לדחות את ההכרה ברווח נקי לתקופות מאוחרות יותר, דבר הגורם לחיסכון זמני בהוצאות מיסים ולתזרים מזומנים גבוה יותר. עקב כך, על חברות לקבל אישור מיוחד מרשות מס ההכנסה של ארצות הברית על ידי מילוי טופס 970.

חיסול מלאי ישן

למרות היתרון בדחיית מיסים, ניהול מלאי בשיטת נאי"ר יכולה להוביל למצב שבו כאשר קיים מחסור במלאי חדש, המלאי הישן יותר נמכר. אם המחירים עלו, באמצעות אינפלציה לדוגמה, אזי למלאי הישן יהיה מחיר עלות נמוך יותר, ומכירתו תגרור הכרה ברווח נקי גבוה יותר ותשלום של מיסים גבוהים יותר. התוצאה היא ביטול יתרון דחיית המיסים, יתרון אשר עודד מלכתחילה את השימוש בשיטת ניהול מלאי זו. קיימות חברות שלהם מלאי רב וישן במחיר עלות נמוך מאוד. עבור חברות אלו, מכירה של המלאי הישן תביא לידם רווח נקי גדול במיוחד אך גם תשלומי מיסים גבוהים מאוד. מסיבה זו מס ההכנסה בישראל מחייב שימוש בשתי שיטות בלבד - נכנס ראשון יוצא ראשון (FIFO) וממוצע משוקלל.

יחסי עבודה

כאשר מתעורר צורך בפיטורי צמצום במקומות עבודה מאורגנים, דרישה מקובלת של ארגון העובדים היא שהפיטורים ייעשו בשיטת "נכנס אחרון יוצא ראשון", כלומר שקודם כל יפוטרו העובדים החדשים, ורק לאחר מכן תגיע חרב הפיטורים אל העובדים הוותיקים.